als_Latn dik_Latn sag_Latn
Babai i pengmarrësit: “Kosovari, shok i tim biri”
- Një histori mes shokësh përfundon me akuzë të rëndë për njërën palë. Pengmarrje dhe ndërhyrje e dhunshme nga ana e forcave të policisë. Fotot e dala nga operacioni i djeshëm shpëtimit të “pengut” në Kukës, tregojnë fytyrat e gjakosura të “pengmarrësve”. Gjithçka ndodhi për 6 mijë euro. Personi që i kishte borxh paratë dhe nuk po i kthente, Flamur Curri, 30 vjeç, është nga Vushtria e Kosovës, shok i ngushtë me protagonistin kryesor, Lumir Gashi, 30 vjeç. Shumë kohë më parë Curri i kishte marrë Gashit këtë shumë parash. Gashi, baba i dy fëmijëve, banor i fshatit Nangë në Kukës, ia ka kërkuar shokut të tij nga Kosova eurot, pasi po ndërtonte një shtëpi dhe i duheshin të hollat për të paguar punëtorët.
Borxhi
Biseda për kthimin e parave ishte bërë disa ditë më parë, por djali nga Vushtria kishte dalë nga fjala prej kohësh. Ai premtonte se paratë do t`ia sillte vëllai që ka në Gjermani. Flamur Curri dhe Lumir Gashi e kishin lënë të takohen nënjë lokal në afërsi të Morinit. Aty shkojnë edhe dy shokët e Gashit, gjithashtu të njohur të Currit, konkretisht Ardian Muja, nga fshati “Shtiqen”, por me banim në Tiranë dhe Shkëlzen Duraku, 29 vjeç, nga Morina. Curri në bisedën që ka bërë në tavolinë me kuksianët mësohet se iu ka thënë: “Është nisur djali i xhaxhait nga Vushtria për të më sjellë paratë dhe do e presim këtu deri sa të vijë”. Në të vërtet ashtu ka ndodhur, por në vend të djalit të xhaxhait me 6 mijë euro në lokal ka mbërritur RENEA. Ngjarjen për gazetën “Shekulli” e rrëfen babai i Lumir Gashit, Bilbili, i cili është mjaft i shqetësuar për fatin e të birit dhe të të dy shokëve të tij. Kushëriri i parë i “pengut” mësohet se ka lajmëruar policinë e Kosovës duke i treguar se djali i xhaxhait të tij po mbahej peng në Kukës nga tre shtetas të Shqipërisë. Me informacionin e saktë që ka treguar kushëriri i Flamurit, policia e Kosovës ka njoftuar homologët shqiptarë. Operacioni është kryer në fshehtësi të plotë, ndërsa emrat e tre personave që kishin kryer “pengmarrjen” ishin persona jo të panjohur për policinë e Kukësit. Në ndihmë të tyre kanë mbërritur edhe forcat RENEA që kanë marrë në dorë operacionin. Gjithçka është kryer mes policisë së Kukësit dhe forcave speciale, ndërsa sipas të dhënave të besueshme, Prokuroria e Krimeve të Rënda nuk është përfshirë fare në këtë operacion. Policia, pas arrestimit të tre kuksianeve dhe “lirimit të pengut”, bën me dije se, janë gjendur edhe armë zjarri, që ishin në pronësinë e “pengmarrësve”.
Rrëfimi i të atit të “pengmarrësit”
Bilbil Gashi, 52 vjeç, është babai i Lumirit, të riut që sipas të dhënave është edhe protagonist i ngjarjes. Burri tregon gjithçka di në lidhje me të birin dhe djalin nga Kosova. I vetmi shqetësim që ka duket se lidhet me sigurinë e djalit të tij, pasi nuk e di ku ndodhet. Pas arrestimit, hetimet i kanë kaluar prokurorisë së Krimeve të Rënda. Ja si e rrëfen ngjarjen 52 vjeçari nga Kukësi: “E kanë masakruar. Më thanë se im bir ishte krejtësisht i gjakosur. Nuk mund ta besoj kurrë që djali im të mbajë peng një shok të tijin, edhe pse ai po e mashtronte për ditë për ato para. I kishim domosdoshmëri. Më kishin mbetur punëtorët pa u paguar. Po ndërtojmë një shtëpi të re dhe kam mundur t’i paguaj deri para disa javësh me para borxh, tani djali ia kërkoi paratë. Djali im dhe dy shokët e tij janë trajtuar si kriminelë, por me sa mora vesh unë personi që policia pretendon se është mbajtur peng nga djali im,nuk e ka pranuar një fakt të tillë. Madje as personat që kanë qenë në lokal, pasi nëse do të ishte pengmarrje së paku do të ishte keqtrajtuar pengu”. Në lidhje me posedimin e armëve që policia ka sekuestruar në vendin e ngjarjes, ose në makinë, pasi nuk përcaktohet vendndodhja e armëve, Gashi shprehet: “Nuk e di se kush i ka pasur armët. Momentalisht nuk jam në gjendje të kuptoj asgjë më derisa të takoj djalin, pasi ende nuk kam marrë as avokat. Por, shpejt do të dalë e vërteta e këtij sulmi. Gjithçka është e sajuar dhe nuk e kuptoj arsyen pse ka ndodhur”.
Versioni jo zyrtar i policisë
Referuar të dhënave jo zyrtare të policisë, gjithçka ka nisur për dy pasaporta biometrike. Njëra për Flamur Currin dhe tjetra për kushëririn e tij. Ndryshe nga versioni i të atit të njërit prej pengmarrësve, burimet tregojnë se dy kosovarëve u janë kërkuar 10 mijë euro për sigurimin e dy pasaportave, shumë që Flamuri e ka marrë përsipër t`jua sillte vetë kuksianëve. Vonesa dhe fakti që i ka gënjyer herë pas herë ka bërë që kuksianët të acarohen dhe mbrëmjen e së mërkurës e kanë marrë Flamurin në telefon dhe i kanë lënë takim në Morinë. Kosovari iu ka thënë kuksianeve që kam me vete vetëm 6 mijë euro dhe ato do i sjell kushëriri. Kuksianët, sipas policisë, nuk e kanë lejuar Currin të dilte nga lokali derisa sa të vinin paratë, ndërsa kushëriri i tij ka denoncuar në policinë e Kukësit ngjarjen.
Informacioni i policisë
“Rreth orës 08:30 të ditës së sotme forcat e Drejtorisë së Policisë së Qarkut Kukës në bashkëpunim me forcat Speciale të Policisë së Shtetit dhe Drejtorinë e Krimeve të Rënda në saj të një pune të mirë organizuar dhe informacioneve të grumbulluara, finalizuan me sukses operacionin policor të koduar “MORINA”, në kuadër të të cilit u bë arrestimi në flagrancë i shtetasve: Ardian Muja, 31 vjeç, banues në Shtiqen, Lumir Gashi, 28 vjeç, banues në Nangë, Shkelzen Duraku, 29 vjeç, banues në Morinë. Këta 3 shtetas dyshohen se në bashkëpunim me njëri-tjetrin, rreth orës 22:00 të ditës së djeshme, me një mjet tip Golf, me targa AA 701 CD, kanë rrëmbyer e mbajtur peng shtetasin kosovar me inicialet F.C, vjeç 30, banues në Vushtri. Rrëmbimi e mbajtja peng e tij është bërë në këmbim të një shume prej 6000 eurosh, të cilat do të dorëzoheshin ditën e djeshme nga familjarë të të rrëmbyerit në një lokal në afërsi të Pikë-Kalimit Kufitar, Morinë. Ndërhyrja e forcave të policisë është bërë në momentin kur në lokal do të bëhej dhënia e shumës së kërkuar, duke kapur në flagrancë autorët dhe mundësuar lirimin e pengut. Në cilësinë e provës materiale tre të arrestuarve u janë gjetur e sekuestruar 2 armë zjarri, automatik tip Kallashnikov, 1 pistoletë tip TT dhe 6 aparate celularë.”
Related Posts
Short URL: http://ejashiqo.us/?p=853
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn zho_Hant